钦定古今图书集成/明伦汇编/闺媛典/第014卷 > 《无题集唐八首》童轩
## 钦定古今图书集成/明伦汇编/闺媛典/第014卷 > 《无题集唐八首》童轩

芙蓉肌肉绿云鬟，几许幽情欲话难。闻说春来倍惆
怅，莫教长袖倚阑干。

万转千回懒下床，门前月色映横塘。无情不似多情
苦，一曲《伊州》泪数行。

浔阳南上不通潮，却筭游程岁月遥。明月断云清霭
霭，玉人何处教“吹箫。”

南陌愁为绿叶分，阴蛩切切不堪闻。晚来风起花如
雪，忽到窗前疑是君。

愁心一倍长离忧，到处明珠是暗投。日暮酒醒人已
远，每因风景却生愁。

真成薄命久寻思，野寺寻花春已迟。何处相思不相
见，九疑云尽绿参差。

与君相见即相亲，脉脉无言几度春。别恨转深何处
写，晚来幽独恐伤神。

愁听寒螀泪湿衣，嗟君此别意何如。相思莫道无来
使，双鲤迢迢一纸书。